S-113/2015

Mál þetta, sem dómtekið var þann 23. október síðastliðinn, er höfðað með ákæru Lögreglustjórans á Norðurlandi eystra, útgefinni 5. október sl., á hendur X;

„fyrir umferðar- og fíkniefnalagabrot:

I.

Með því að hafa þriðjudaginn 29. apríl 2014, ekið bifreiðinni [...], undir áhrifum fíkniefna (í blóðsýni mældist tetrahýdrókannabínól 0,6 ng/ml.), og án ökuréttar, eftir Njarðarbraut, í Njarðvík, þar sem lögreglan stöðvaði akstur hans á móts við biðskýlið.

Telst þetta varða við 1. mgr., sbr. 2. mgr. 45. gr. a og 1. mgr. 28. gr. sbr. 1 mgr. 100 gr. umferðarlaga nr. 50/1987, með síðari breytingum.

II.

Með því að hafa sunnudaginn 29. júní 2014, ekið bifreiðinni [...], undir áhrifum fíkniefna (í blóðsýni mældist tetrahýdrókannabínól 2.2 ng/ml.), og sviptur ökuréttindum og án þess að hafa öðlast ökuréttindi, eftir Vatnsnesvegi, í Reykjanesbæ, þar sem lögreglan stöðvaði akstur hans við gatnamót Vatnsnesvegar og Hringbrautar.

Telst þetta varða við 1. mgr., sbr. 2. mgr. 45. gr. a og 1. mgr. 48. gr. sbr. 1. mgr. 100. gr. umferðarlaga nr. 50/1987, með síðari breytingum.

III.

Með því að hafa föstudaginn 7. ágúst 2015, verið með í vörslum sínum, þegar lögregla hafði afskipti af honum, ofan við Sundlaug Dalvíkur, 0,66 grömm af maríhúana,

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. nefndra umferðarlaga, sbr. síðari breytingar og að ákærða verði gert að sæta upptöku á efnum þeim, sem lögregla lagði hald á og tilgreind eru í efnaskrá nr. 31.029, samkvæmt 6. mgr. 5 gr. laga nr. 65/1974 og 2. mgr. 14. gr. reglugerðar nr. 233/2001.“

I.

Fyrirkall í máli þessu var gefið út 8. október sl. og var það birt fyrir ákærða 9. sama mánaðar. Við þingfestingu málsins, 23. október sl. sótti ákærði ekki þing og var málið þá dómtekið að kröfu fulltrúa ákæruvaldsins með vísan til 1. mgr. 161. gr. laga nr. 88, 2008 um meðferð sakamála, sbr. 24. gr. laga nr. 78, 2015.

Þykir mega jafna framangreindri útivist ákærða til játningar hans með vísan til nefndra lagagreina, enda fer sú niðurstaða ekki í bága við gögn málsins. Teljast brot ákærða því nægilega sönnuð og eru þau réttilega heimfærð til lagaákvæða í ákæru.

Samkvæmt sakavottorði á ákærði nokkurn sakaferil að baki. Þann 12. júlí 2012 gekkst hann undir lögreglustjórasátt vegna ölvunaraksturs og fyrir að aka ökutæki án ökuskírteinis. Vegna þessa var ákærða gert að greiða sekt til ríkissjóðs, en að auki var hann sviptur ökurétti í 6 mánuði. Þann 15. janúar 2014 var ákærði með dómi Héraðsdóms Norðurlands eystra dæmdur til að greiða sekt til ríkissjóðs fyrir eignaspjöll, vopnalagabrot og fíkniefnalagabrot. Loks gekkst ákærði undir lögreglustjórasátt þann 26. maí 2014 fyrir fíkniefnaakstur og var þá gert að greiða sekt til ríkissjóðs, en jafnframt var hann sviptur ökurétti í 24 mánuði, frá og með 26. maí nefnt ár.

Í máli þessu hefur ákærði m.a. verið sakfelldur fyrir fíkniefnaakstur og ber að ákvarða refsingu hans með hliðsjón af lýstum sakaferli og 77. og 78. gr. almennra hegningarlaga. Að þessu virtu og lýstum sakaferli þykir refsing ákærða hæfilega ákveðin 30 daga fangelsi og 150.000 sekt til ríkissjóðs. Skal tíu daga fangelsi koma í stað sektarrefsingarinnar verði hún ekki greidd innan fjögurra vikna frá birtingu dómsins að telja.

Með vísan til 101. og 102. gr. umferðarlaga ber að svipta ákærða ökurétti. Hann hefur ítrekað gerst sekur um ölvunar- og fíkniefnaakstur og verður hann því sviptur ökurétti ævilangt frá birtingu dómsins að telja.

Með vísan til 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 eru gerð upptæk til ríkissjóðs, 0,66 gr. af maríhúana sem lögreglan lagði hald á, sbr. efnaskrá lögreglu nr. 31.029.

Að kröfu ákæruvalds og með vísan til 1. mgr. 218. gr. laga um meðferð sakamála nr. 88, 2008 ber að dæma ákærða til að greiða allan sakarkostnað en samkvæmt yfirliti lögreglustjóra nemur sá kostnaður 153.682 krónum. Er hann tilkominn vegna sýnatöku og sérfræðirannsókna, en annan kostnað leiddi ekki af rekstri málsins.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð

Ákærði, X sæti fangelsi í 30 daga.

Ákærði greiði 150.000 króna sekt til ríkissjóðs og komi tíu daga fangelsi í stað sektarinnar verði hún ekki greidd innan fjögurra vikna frá birtingu dómsins að telja.

Ákærði er sviptur ökurétti ævilangt frá birtingu dómsins að telja.

Ákærði sæti upptöku á 0,66 gr. af maríhúana.

Ákærði greiði 153.682 kr. í málskostnað.